ອິງຕາມແຫລ່ງຂ່າວຫນັງສືພິມວຽງຈັນໃຫ່ມ ກອງປະຊຸມເຜີຍແຜ່ໂຄງການ ກອງທຶນຮ່ວມມືສາກົນເພື່ອການສຶກສາໄລຍະສອງ ໄດ້ຈັດຂຶ້ນໃນລະຫວ່າງວັນທີ 5-6 ຕຸລາ 2015 ທີ່ສູນຮ່ວມມື ແລະ ການເຝິກອົບຮົມ (ICTC ຫຼັກ 5)ໂດຍການ ເປັນປະທານຂອງທ່ານ ພັນຄຳ ວິພາວັນ ຮອງນາຍົກລັດຖະມົນຕີ ລັດຖະມົນຕີວ່າການກະຊວງສຶກສາທິການ ແລະ ກີລາ ໂດຍມີທ່ານ ຈອນ ວິນລຽມ ເອກອັກຄະລັດຖະທູດອົດສະຕຣາລີ ປະຈຳລາວ ທ່ານນາງ ຊາລີ ເບີນິງແຮມ ຜູ້ອຳນວຍການທະນາຄານໂລກ ປະຈຳລາວ ແລະ ທ່ານນາງ ຮົງ ເວີຍກາວ ຜູ້ຕາງໜ້າອົງການຢູນີເຊັບ ປະຈຳລາວ ພ້ອມດ້ວຍລັດຖະມົນຕີຊ່ວຍວ່າການ ຮອງເຈົ້າແຂວງ ຮອງເຈົ້າຄອງ ນວ ບັນດາທ່ານຜູ້ຕາງໜ້າພະແນກສຶກສາ ຫ້ອງການສຶກສາເມືອງທົ່ວປະເທດເຂົ້າຮ່ວມ.
ທ່ານ ພັນຄຳ ວິພາວັນ ໄດ້ກ່າວວ່າ: ຜ່ານພຶດຕິກຳ ແລະ ຕົວຈິງ ໃນການຈັດຕັ້ງປະຕິບັດແຜນງານໂຄງການກອງທຶນຮ່ວມມືສາກົນ ເພື່ອການສຶກສາໄລຍະໜຶ່ງ ແມ່ນມີຜົນສຳເລັດທີ່ດີ ມີປະສິດທິພາບ ປະສິດທິຜົນສູງສົມຄວນ ເພື່ອຂະຫຍາຍຜົນສຳເລັດດັ່ງກ່າວ ຄູ່ຮ່ວມພັດທະນາໄດ້ສືບຕໍ່ໃຫ້ການສະໜັບສະໜູນດ້ານງົບປະມານ 16,8 ລ້ານໂດລາສະຫະລັດ ຈິ່ງມີໂຄງການກອງທຶນຮ່ວມມືສາກົນ ເພື່ອການສຶກສາໄລຍະທີສອງ ເຊິ່ງກວມເອົາທຸກເມືອງທົ່ວປະເທດ ໃນໄລຍະເວລາປະຕິບັດໂຄງການ 4 ປີ (ເດືອນ 6/2016-ເດືອນ 6/2019) ເຊິ່ງແມ່ນໄລຍະຂອງການຈັດຕັ້ງປະຕິບັດ ແຜນພັດທະນາເສດຖະກິດ-ສັງຄົມ 5 ປີ ຄັ້ງທີ VIII (2016–2020) ຂອບນະໂຍບາຍຂອງໂຄງການນີ້ ກວມເອົາ 3 ອົງປະກອບຕົ້ນຕໍ ຄື: ການສ້າງຄວາມເຂັ້ມແຂງດ້ານການຄຸ້ມຄອງ ໂດຍເນັ້ນໂຮງຮຽນເປັນເຈົ້າການໃນການພັດທະນາດ້ວຍຕົນເອງ ປັບປຸງຜົນໄດ້ຮັບຂອງການຮຽນຮູ້ ແລະ ການປະເມີນຜົນຄວາມສາມາດຂອງຜູ້ຮຽນ ໂດຍສະເພາະ ຊັ້ນກຽມປະຖົມ ແລະ ຊັ້ນປະຖົມສຶກສາ ການສ້າງຄວາມເຂັ້ມແຂງໃນການຄຸ້ມຄອງບໍລິຫານໂຄງການ ການວາງແຜນ ການຕິດຕາມ ແລະ ປະເມີນຜົນ.
ເພື່ອສືບຕໍ່ຈັດຕັ້ງປະຕິບັດ ບັນດາຄາດໝາຍຕົວຊີ້ບອກຂອງການບັນລຸເປົ້າໝາຍການສຶກສາເພື່ອທຸກຄົນ ກໍ່ຄືເປົ້າໝາຍສະຫັດສະວັດດ້ານການພັດທະນາ ທີ່ບໍ່ສາມາດບັນລຸໃນປີ 2015 ແລະ ວິໄສທັດຮອດປີ 2030 ໃຫ້ພົນລະເມືອງລາວທຸກຄົນ ໄດ້ຮັບການສຶກສາທີ່ມີຄຸນະພາບຢ່າງສະເໝີພາບ ແລະ ເທົ່າທຽມກັນ ຍຸດທະສາດ ຮອດປີ 2025 ມີ 5 ຍຸດທະສາດຫຼັກ
ທີ່ມາ CRI-FM93